পঞ্চম শ্রেণিতে তিনি ভর্তি হয়েছিলেন বনগাঁ হাই ইংলিশ স্কুলে। সালটি ছিল ১৯০৮। ওই স্কুলে তিনি প্রধান শিক্ষক হিসেবে পেয়েছিলেন চারুচন্দ্র মুখোপাধ্যায়কে। তিনি বিভূতির অর্থনৈতিক সংকটে নানাভাবে সাহায্য করেছেন। সাহায্য ছাড়া যে তাঁর অন্য গতিও ছিল না। কারণ, তাঁর বাবা মহানন্দ মুখোপাধ্যায় মারা যান ১৯১১ সালে। বিভূতি তখন অষ্টম শ্রেণির ছাত্র। এ-সময় অবশ্য বিভূতি নিচের ক্লাসের দু-একজন ছাত্রও পড়াতেন। মেধাবী ছাত্রটি শুধু পাঠ্যবই নিয়ে বসে থাকতেন না, পাঠ করতেন স্কুল-পাঠাগারের বই, কারো কারো বাড়িতে রাখা প্রবাসী, ভারতবর্ষ, বঙ্গবাসী, হিতবাদী, বসুমতী প্রভৃতি পত্রিকা।